Hudkræft breder sig ofte uden for det synlige område, og derfor kan man ikke på forhånd vide, hvor langt den har bredt sig. Formålet med Mohs kirurgi er at fjerne hudkræftceller så præcist som muligt og samtidig bevare så meget sundt væv som muligt. Metoden er særligt velegnet til hudkræftformer, der har en tendens til at vokse aggressivt eller har høj risiko for tilbagefald. Ved Mohs kirurgi undersøger man, i modsætning til andre metoder, løbende det væv, man fjerner under operationen. Dette er en stor fordel, da kirurgen herved kan sikre sig, at kræften er fjernet helt med kun én operation. Derfor er Mohs kirurgi en effektiv metode til behandling af hudkræft. Der fjernes op til 40% mindre væv ved Mohs kirurgi sammenlignet med standard kirurgisk fjernelse.